Fl-aħħar nett, l-ostakli għas-suq intern u n-nuqqas ta’ ekwità fl-ambjent huma kkawżati mill-allokazzjoni mhux ċara u inġusta tar-riżorsi ekonomiċi. B’mod partikolari, in-nuqqas ta’ trasparenza u l-preġudizzji inerenti tas-sistemi proprjetarji tal-kejl tal-udjenzi jfixklu l-flussi tad-dħul mir-reklamar, jolqtu ħażin b’mod partikolari lill-fornituri tas-servizzi tal-midja u jixħtu fi żvantaġġ lill-kompetituri li jipprovdu servizzi tal-kejl tal-udjenzi konformi mal-istandards maqbula mill-industrija. Is-suq intern hu wkoll mfixkel mill-allokazzjoni mhux ċara u inġusta tar-reklamar mill-Istat (jiġifieri l-fondi pubbliċi użati għal skop ta’ reklamar), li jistgħu jiġu allokati b’mod preferenzjali lil fornituri tas-servizzi nazzjonali preeżistenti jew jintużaw biex jiffavorixxu u jissussidjaw minn taħt lil ċerti strumenti tal-midja li jħaddnu pożizzjonijiet favur il-gvern. Ir-regolamentazzjoni f’dan il-qasam hi frammentata u limitata, u ħafna Stati Membri ma għandhomx regoli speċifiċi jew għandhom r-regoli eżistenti li jvarjaw fil-kamp ta’ applikazzjoni għad-detriment taċ-ċertezza legali u bir-riskju konsegwenti ta’ deċiżjonijiet arbitrarji jew diskriminatorji.

Is-sitwazzjoni hi kkumplikata iżjed minħabba n-nuqqas ta’ kooperazzjoni biżżejjed fost ir-regolaturi nazzjonali tal-midja. Il-Grupp ta’ Regolaturi Ewropej għas-Servizzi tal-Midja Awdjoviżiva (ERGA) għandu ambitu limitat għal azzjoni, u dak l-ambitu hu relatat mas-servizzi tal-midja awdjoviżiva biss. Barra minn hekk, l-ERGA ma għandux biżżejjed għodod u riżorsi biex jikkontribwixxi għal soluzzjoni fi kwistjonijiet transfruntieri jew kwistjonijiet prattiċi f’oqsma ewlenin tar-regolamentazzjoni tal-midja. In-nuqqas ta’ konverġenza regolatorja biżżejjed ikkawżata qed taffettwa lill-atturi tas-suq tal-midja, b’mod partikolari lill-fornituri tas-servizzi tal-midja awdjoviżiva u lill-pjattaformi tal-videosharing, u tagħmel ħsara lill-interess pubbliku. Ir-rwol tar-regolaturi tal-midja hu kruċjali wkoll għal protezzjoni minn fornituri tas-servizzi tal-midja qarrieqa, inkluż minn dawk ikkontrollati mill-Istat, finanzjarjament jew editorjalment minn ċerti pajjiżi terzi, li jistgħu jippreġudikaw jew joħolqu riskji ta’ preġudizzju għas-sigurtà pubblika u d-difiża.

Is-settur tal-midja hu parti mill-ekosistema tal-industriji kulturali u kreattivi, waħda mill-14-il ekosistema industrijali tant kruċjali għal irkupru inklużiv u sostenibbli u għat-tranżizzjoni doppja (ekoloġika u diġitali) tal-ekonomija tal-UE. Fl-istess ħin, is-servizzi tal-midja mhumiex biss settur ekonomiku importanti u dinamiku, huma essenzjali wkoll għal sfera ċivika soda u għal-libertajiet ekonomiċi u d-drittijiet fundamentali, inkluż l-ugwaljanza. Il-midja indipendenti, u b’mod partikolari l-midja tal-aħbarijiet, tipprovdi aċċess għal pluralità ta’ fehmiet u hi sorsi affidabbli tal-informazzjoni għaċ-ċittadini daqskemm għan-negozji. Din tikkontribwixxi biex tissawwar l-opinjoni pubblika u tgħin lin-nies u lill-kumpaniji jifformaw il-fehmiet u jagħmlu għażliet infurmati. Taqdi rwol kruċjali fil-ħarsien tal-integrità tal-ispazju Ewropew tal-informazzjoni u hi essenzjali fit-tħaddim tas-soċjetajiet demokratiċi u l-ekonomiji tagħna. Bit-teknoloġiji diġitali, is-servizzi tal-midja saru jistgħu jiġu aċċessati dejjem aktar bejn il-fruntieri u b’diversi mezzi, filwaqt li l-kompetizzjoni fl-ispazju tal-midja diġitali qed issir dejjem aktar internazzjonali. L-Unjoni Ewropea diġà hija pijunier dinji tal-istandards f’dan il-qasam, u b’din il-proposta li se tkompli ssaħħaħ u torganizza l-ispazju Ewropew tal-informazzjoni.

Il-Proposta għandha l-għan li ssaħħaħ l-indipendenza editorjali tal-fornituri tas-servizzi tal-midja. B’mod paralleli, is-sostenibbiltà finanzjarja hi element importanti għall-protezzjoni tal-indipendenza editorjali mill-pressjonijiet esterni u tas-suq. Bħalma semmew il-partijiet ikkonċernati waqt il-konsultazzjoni pubblika, is-sitwazzjoni ekonomika fraġli tas-settur tal-midja għadha problema, u kompliet taggrava tul il-kriżi tal-COVID-19. Jekk ikunu żgurati sorsi ta’ finanzjament varji u biżżejjed jistgħu jissaħħu r-reżiljenza u l-indipendenza tal-midja, u jkun appoġġat il-forniment ta’ servizzi ta’ kwalità lill-Ewropej.

Il-Proposta hi allinjata mar-Rakkomandazzjoni tal-Kunsill tal-Ewropa tal-Kumitat tal-Ministri għall-Istati Membri dwar il-governanza tal-midja tas-servizz pubbliku. Ir-Rakkomandazzjoni tiddikjara li l-midja tas-servizz pubbliku jeħtieġ topera u tevolvi f’qafas ta’ governanza sostenibbli li jiżgura l-indipendenza editorjali u l-akkontabbiltà pubblika meħtieġa.

Il-Proposta hi allinjata mal-Boxxla Strateġika tas-Sigurtà u d-Difiża u mal-Konklużjonijiet rilevanti tal-Kunsill. Billi ssaħħaħ ir-rwol u l-kooperazzjoni bejn ir-regolaturi tal-midja, inkluż fi kwistjonijiet li jolqtu l-ispazju tal-informazzjoni tal-UE, il-proposta tikkumplimenta l-azzjonijiet meħuda biex jinħoloq is-sett ta’ għodod tal-UE dwar il-Manipulazzjoni tal-Informazzjoni u l-Interferenza minn Barranin.

Il-Proposta hi konsistenti wkoll mal-Protokoll dwar is-sistema tax-xandir pubbliku fl-Istati Membri (il-Protokoll ta’ Amsterdam), li tagħraf il-kompetenza tal-Istati Membri fid-definizzjoni tal-mandat tas-servizz pubbliku tal-midja tas-servizz pubbliku u fil-provvista tal-finanzjament tagħhom sa fejn dan il-finanzjament ma jolqotx il-kundizzjonijiet kummerċjali u l-kompetizzjoni fl-UE sa punt li jkun kontra l-interess komuni. Il-Protokoll ta’ Amsterdam jikkonferma b’mod impliċitu li l-midja tas-servizz pubbliku tinsab fl-ambitu tas-suq intern.

Minbarra dan, il-Proposta tikkumplimenta u ma taffettwax ir-regoli eżistenti tal-UE dwar it-trasparenza tas-sjieda. Id-Direttiva dwar il-Ġlieda Kontra l-Ħasil tal-Flus (AML) hi l-istrument ewlieni li jiżgura t-trasparenza tas-sjieda benefiċjarja, filwaqt li d-Direttiva dwar il-Liġi tal-Kumpaniji tal-UE tirregola l-informazzjoni li b’mod partikolari l-kumpaniji b’responsabbiltà limitata jeħtieġ li jiżvelaw fir-reġistri kummerċjali. L-AVMSD tħeġġeġ lill-Istati Membri biex jadottaw miżuri li jipprovdu aċċess għall-informazzjoni dwar l-istruttura tas-sjieda tal-midja awdjoviżiva. Il-Proposta tikkumplimenta l-qafas eżistenti billi teżiġi li l-fornituri kollha tas-servizzi tal-midja li jipprovdu kontenut tal-aħbarijiet u tal-ġrajjiet kurrenti jipprovdu informazzjoni dwar is-sjieda tal-midja b’mod partikolari dwar is-sidien diretti, indiretti u benefiċjarji, lir-riċevituri tas-servizzi tal-midja.

Il-Proposta tikkumplimenta r-regoli tal-kompetizzjoni tal-UE, li ma jindirizzawx direttament l-impatti li l-konċentrazzjonijiet tas-suq jista’ jkollhom fuq il-pluraliżmu jew fuq l-indipendenza tal-midja, u r-regoli dwar l-għajnuna mill-Istat, li jiġu applikati abbażi ta’ każ b’każ (spiss ex post) u li ma jindirizzawx biżżejjed il-problemi maħluqin mill-allokazzjoni inġusta tar-riżorsi tal-Istat lill-fornituri tas-servizzi tal-midja. Il-Proposta tiżgura li r-reklamar mill-Istat ikun sistematikament soġġett għal regoli ex ante dwar it-trasparenza, b’mod partikolari fejn jidħlu l-benefiċjarji u l-ammonti minfuqa, u dwar l-allokazzjoni ġusta tat-tali reklamar. Il-Proposta, u b’mod partikolari d-dispożizzjonijiet dwar ir-reklamar mill-Istat, huma konsistenti mal-proposta għal Regolament dwar it-trasparenza u l-immirar tar-reklamar politiku.

Il-Proposta hi konsistenti għalkollox mad-Direttiva dwar il-Kummerċ Elettroniku u mar-Regolament dwar ir-relazzjonijiet bejn il-pjattaformi u n-negozji (P2B) u tikkumplimentahom. Hi konsistenti wkoll mal-Att dwar is-Servizzi Diġitali (DSA) u mal-Att dwar is-Swieq Diġitali (DMA), li jipprovdu oqfsa orizzontali li jistabbilixxu regoli armonizzati għas-servizzi online. Il-Proposta tindirizza ċerti kwistjonijiet speċifiċi għas-settur li huma pendenti u li ż-żewġ strumenti orizzontali ma jindirizzawx għalkollox.

Din il-proposta hi konsistenti mar-regoli orizzontali u settorjali eżistenti tal-UE dwar il-midja u s-servizzi online. Għandha l-għan li tindirizza l-lakuni regolatorji li jolqtu l-funzjonament tas-suq intern tal-midja.

L-inizjattiva tibni fuq l-oqfsa legali eżistenti u tiffoka biss fuq oqsma fejn l-azzjoni tal-UE tidher meħtieġa għall-funzjonament xieraq tas-suq intern tal-midja, inkluż biex jiġu żgurati ambjent ekwu u operazzjoni indipendenti tal-atturi tas-suq tal-midja madwar l-UE. Hi limitata għal kwistjonijiet li għalihom l-Istati Membri ma jistgħux jiksbu soluzzjonijiet sodisfaċenti waħedhom, u tipprevedi armonizzazzjoni kkalibrata sew li ma tmurx lil hinn minn dak meħtieġ biex jintlaħaq l-objettiv li jiġi stabbilit qafas komuni għall-funzjonament xieraq tas-suq intern għas-servizzi tal-midja, filwaqt li tiżgura l-kwalità ta’ dawk is-servizzi. Il-fatt li bosta mir-regoli proposti huma bbażati fuq il-prinċipji jikkontribwixxi wkoll biex tkun żgurata l-proporzjonalità tal-proposti.

Il-proposta hi bbażata fuq konsultazzjoni estensiva mal-partijiet ikkonċernati, fid-dawl tal-prinċipji u tal-istandards ġenerali għall-konsultazzjoni tal-partijiet interessati mill-Kummissjoni.

3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

Il-proposta tieħu l-forma ta’ Regolament tal-Parlament Ewropew u tal-Kunsill. Fid-dawl tal-kwistjonijiet li jridu jiġu indirizzati u minħabba l-kuntest ekonomiku, soċjali u politiku, Regolament hu aktar xieraq minn Direttiva biex ikun żgurat livell konsistenti ta’ protezzjoni madwar l-UE u jonqsu d-diverġenzi regolatorji li jxekklu l-forniment indipendenti tas-servizzi tal-midja fis-suq intern. Dan jippermetti applikazzjoni malajr tar-regoli l-ġodda tal-UE, u b’hekk jindirizza l-problemi aktar malajr. Jevita proċess twil ta’ traspożizzjoni, ċerti diverġenzi jew distorsjonijiet potenzjali waqt il-proċess tat-traspożizzjoni billi jistipula dispożizzjonijiet applikabbli direttament u jevita li l-Istati Membri jkollhom jużaw il-proċess tat-traspożizzjoni bħala pretest biex jintroduċu jew iżommu miżuri leġiżlattivi li fis-sustanza jaħdmu kontra l-fornituri tas-servizzi tal-midja indipendenti jew li jkunu b’xi mod ieħor diskriminatorji. Ir-rikors għal Regolament hu preferibbli wkoll minħabba l-komponent istituzzjonali tal-inizjattiva (l-istabbiliment tal-Bord). L-għażla ta’ Regolament hi ġustifikata bl-istess mod miż-żieda fid-diġitalizzazzjoni u fil-forniment transfruntier tas-servizzi tal-midja, li teżiġi approċċ rapidu u konsistenti madwar is-suq intern kollu. Ir-Regolament propost jistabbilixxi dispożizzjonijiet applikabbli direttament u għalhekk jiżgura wkoll kooperazzjoni effettiva u effiċjenti fost l-awtoritajiet u l-korpi regolatorji nazzjonali tal-midja tal-Istati Membri.

(14)Il-protezzjoni tal-indipendenza editorjali hi prekundizzjoni għall-eżerċitar tal-attività tal-fornituri tas-servizzi tal-midja u għall-integrità professjonali tagħhom. L-indipendenza editorjali hi partikolarment importanti għall-fornituri tas-servizzi tal-midja li jipprovdu kontenut ta’ aħbarijiet u ġrajjiet kurrenti minħabba r-rwol soċjetali tagħha bħala ben pubbliku. Il-fornituri tas-servizzi tal-midja jenħtieġ li jkunu jistgħu jeżerċitaw l-attivitajiet ekonomiċi tagħhom b’mod liberu fis-suq intern u jikkompetu bl-istess kundizzjonijiet f’ambjent dejjem aktar online fejn l-informazzjoni taqsam il-fruntieri.

(18)Il-midja tas-servizz pubbliku stabbilita mill-Istati Membri taqdi rwol partikolari fis-suq intern tal-midja, għax tiżgura li ċ-ċittadini u n-negozji jkollhom aċċess għal informazzjoni ta’ kwalità u għal rappurtaġġi imparzjali, bħala parti mill-missjoni tagħha. Iżda l-midja tas-servizz pubbliku tista’ tkun partikolarment esposta għar-riskju ta’ interferenza, minħabba l-qrubija istituzzjonali tagħha għall-Istat u l-finanzjament pubbliku li tirċievi. Dan ir-riskju jista’ jiġi aggravat b’salvagwardji mhux uniformi relatati mal-governanza indipendenti u rappurtaġġi bilanċjati mill-midja tas-servizz pubbliku madwar l-Unjoni. Din is-sitwazzjoni tista’ twassal għal rappurtaġġi preġudikati jew parzjali, toħloq distorsjoni fil-kompetizzjoni fis-suq intern tal-midja u taffettwa ħażin l-aċċess għal servizzi tal-midja indipendenti u imparzjali. Għalhekk, filwaqt li bħala bażi jintużaw l-istandards internazzjonali żviluppati mill-Kunsill tal-Ewropa f’dan ir-rigward, jenħtieġ li jiġu stabbiliti salvagwardji legali għall-funzjonament indipendenti tal-midja tas-servizz pubbliku madwar l-Unjoni. Jenħtieġ ukoll ikun żgurat li, mingħajr preġudizzju għall-applikazzjoni tar-regoli tal-Unjoni dwar l-għajnuna mill-Istat, il-fornituri tal-midja tas-servizz pubbliku jkollhom finanzjament biżżejjed u stabbli biex jaqdu l-missjoni tagħhom li jippermetti ċerta prevedibbiltà fl-ippjanar tagħhom. Preferibbilment, jenħtieġ li dan il-finanzjament jiġi deċiż u jitwarrab għal medda ta’ snin, bi qbil mal-missjoni tas-servizz pubbliku tal-fornituri tal-midja tas-servizz pubbliku, ħalli jkun evitat il-potenzjal ta’ influwenza indebita min-negozjati baġitarji annwali. Ir-rekwiżiti stabbiliti f’dan ir-Regolament ma jaffettwawx il-kompetenza tal-Istati Membri li jipprevedu l-finanzjament tal-midja tas-servizz pubbliku kif stabbilit fil-Protokoll 29 dwar is-sistema tax-xandir pubbliku fl-Istati Membri, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea.

(19)Hu kruċjali għar-riċevituri tas-servizzi tal-midja li jkunu jafu b’ċertezza min hu s-sid u min hu wara l-midja tal-aħbarijiet biex ikunu jistgħu jidentifikaw u jifhmu l-kunflitti ta’ interess potenzjali, li hu prerekwiżit biex isawru opinjonijiet informati tajjeb u għalhekk biex jieħdu sehem b’mod attiv f’demokrazija. Din it-trasparenza hi għodda effettiva wkoll biex jiġu limitati r-riskji ta’ ndħil fl-indipendenza editorjali. Għalhekk, jeħtieġi jiġu introdotti rekwiżiti komuni ta’ informazzjoni għall-fornituri rilevanti kollha tas-servizzi tal-midja madwar l-Unjoni li jenħtieġ li jkunu jinkludu rekwiżiti proporzjonati biex tiġi żvelata l-informazzjoni dwar is-sjieda. F’dan il-kuntest, jenħtieġ li ma jiġux affettwati l-miżuri li ħadu l-Istati Membri skont l-Artikolu 30(9) tad-Direttiva (UE) 2015/849. Il-fornituri rilevanti jenħtieġ li jiżvelaw l-informazzjoni meħtieġa fuq is-siti web tagħhom jew b’mezz ieħor li jkun aċċessibbli faċilment u direttament.

(20)L-integrità tal-midja teħtieġ ukoll approċċ proattiv biex tiġi promossa l-indipendenza editorjali mill-kumpaniji tal-midja tal-aħbarijiet, b’mod partikolari b’salvagwardji interni. Il-fornituri tas-servizzi tal-midja jenħtieġ li jadottaw miżuri proporzjonati biex, ladarba tiġi maqbula l-linja editorjali ġenerali bejn is-sidien u l-edituri tagħhom, tkun żgurata l-libertà tal-edituri li jieħdu deċiżjonijiet individwali waqt l-attività professjonali tagħhom. L-objettiv li l-edituri jitħarsu minn indħil indebitu fid-deċiżjonijiet tagħhom dwar biċċiet speċifiċi ta’ kontenut bħala parti mill-ħidma tagħhom ta’ kuljum jikkontribwixxi biex ikun żgurat ambjent ekwu fis-suq intern tas-servizzi tal-midja u l-kwalità ta’ dawn is-servizzi. Dak l-objettiv hu konformi wkoll mad-dritt fundamentali li wieħed jirċievi u jinqasam informazzjoni skont l-Artikolu 11 tal-Karta. Fid-dawl ta’ dawn il-kunsiderazzjonijiet, l-fornituri tas-servizzi tal-midja jenħtieġ li jiżguraw ukoll it-trasparenza mar-riċevituri tas-servizzi tagħhom dwar kunflitti ta’ interess attwali jew potenzjali.

(21)Biex jittaffew il-piżijiet regolatorji, il-mikrointrapriżi skont it-tifsira tal-Artikolu 3 tad-Direttiva 2013/34/UE tal-Parlament Ewropew u tal-Kunsill jenħtieġ li jiġu eżentati mir-rekwiżiti relatati mal-informazzjoni u mas-salvagwardji interni ħalli tkun żgurata l-indipendenza ta’ deċiżjonijiet editorjali individwali. Barra minn hekk, il-fornituri tas-servizzi tal-midja jenħtieġ li jkunu liberi li jfasslu s-salvagwardji interni skont il-ħtiġijiet tagħhom, b’mod partikolari jekk ikunu intrapriżi żgħar u medji skont it-tifsira ta’ dak l-Artikolu. Ir-Rakkomandazzjoni mehmuża ma’ dan ir-Regolament tipprovdi ġabra ta’ salvagwardji interni volontarji li jistgħu jiġu adottati mill-kumpaniji tal-midja f’dan ir-rigward. Dan ir-Regolament jenħtieġ li ma jiġix interpretat fis-sens li s-sidien ta’ fornituri privati ta’ servizzi tal-midja qed jiċċaħħdu mill-prerogattiva tagħhom li jistabbilixxu għanijiet strateġiċi jew ġenerali u li jrawmu t-tkabbir u l-vijabbiltà finanzjarja tal-impriżi tagħhom. F’dan ir-rigward, dan ir-Regolament jirrikonoxxi li l-għan tat-trawwim tal-indipendenza editorjali jeħtieġ jiġi rikonċiljat mad-drittijiet u mal-interessi leġittimi tas-sidien privati tal-midja.

(22)L-awtoritajiet jew il-korpi regolatorji nazzjonali indipendenti huma kruċjali għall-applikazzjoni xierqa tal-liġi dwar il-midja madwar l-Unjoni. L-awtoritajiet jew il-korpi regolatorji nazzjonali msemmija fl-Artikolu 30 tad-Direttiva 2010/13/UE jinsabu fl-aqwa pożizzjoni biex jiżguraw l-applikazzjoni korretta tar-rekwiżiti relatati mal-kooperazzjoni regolatorja u suq li jiffunzjona tajjeb tas-servizzi tal-midja, previsti fil-Kapitolu III ta’ dan ir-Regolament. Biex tkun żgurata applikazzjoni konsistenti ta’ dan ir-Regolament u ta’ liġijiet oħra tal-Unjoni dwar il-midja, jeħtieġ jiġi stabbilit korp konsultattiv indipendenti fil-livell tal-Unjoni li jiġbor flimkien lil dawn l-awtoritajiet jew il-korpi u jikkoordina l-azzjonijiet tagħhom. Il-Grupp ta’ Regolaturi Ewropej għas-Servizzi tal-Midja Awdjoviżiva (ERGA), stabbilit bid-Direttiva 2010/13/UE, kien essenzjali fil-promozzjoni tal-implimentazzjoni konsistenti ta’ dik id-Direttiva. Għalhekk, jenħtieġ li l-Bord Ewropew għas-Servizzi tal-Midja (“il-Bord”) jibni fuq l-ERGA u jissostitwih. Dan jeħtieġ emenda mmirata għad-Direttiva 2010/13/UE biex jitħassar l-Artikolu 30b tagħha, li jistabbilixxi l-ERGA, u għalhekk biex jiġu sostitwiti r-referenzi għall-ERGA u għall-kompiti tiegħu. L-emenda għad-Direttiva 2010/13/UE b’dan ir-Regolament hi ġustifikata f’dan il-każ għax hi limitata għal dispożizzjoni li ma teħtieġx traspożizzjoni mill-Istati Membri u hi indirizzata lill-istituzzjonijiet tal-Unjoni.

(23)Il-Bord jenħtieġ li jlaqqa’ flimkien lir-rappreżentanti għoljin tal-awtoritajiet jew tal-korpi regolatorji nazzjonali msemmija fl-Artikolu 30 tad-Direttiva 2010/13/UE, maħtura minn dawk l-awtoritajiet jew il-korpi. Meta l-Istati Membri jkollhom diversi awtoritajiet jew korpi regolatorji rilevanti, inkluż fil-livell reġjonali, jenħtieġ li jintgħażel rappreżentant konġunt bi proċeduri xierqa u d-dritt tal-vot jenħtieġ li jibqa’ limitat għal rappreżentant wieħed għal kull Stat Membru. Jenħtieġ li dan ma jaffettwax il-possibbiltà li l-awtoritajiet jew il-korpi regolatorji nazzjonali l-oħra jipparteċipaw, kif xieraq, fil-laqgħat tal-Bord. Il-Bord jenħtieġ li jkollu l-possibbiltà wkoll li jistieden għal-laqgħat tiegħu, bi qbil mal-Kummissjoni, esperti u osservaturi, inkluż b’mod partikolari lil awtoritajiet regolatorji jew korpi minn pajjiżi kandidati, pajjiżi kandidati potenzjali, pajjiżi taż-ŻEE, jew delegati ad hoc minn awtoritajiet nazzjonali kompetenti oħra. Minħabba s-sensittività tas-settur tal-midja u skont il-prattika tad-deċiżjonijiet tal-ERGA f’konformità mar-regoli ta’ proċedura tiegħu, il-Bord jenħtieġ li jadotta d-deċiżjonijiet tiegħu bil-maġġoranza ta’ żewġ terzi tal-voti.

(24)Mingħajr preġudizzju għas-setgħat mogħtija lill-Kummissjoni mit-Trattati, hu essenzjali li l-Kummissjoni u l-Bord jaħdmu u jikkooperaw mill-qrib. B’mod partikolari, il-Bord jenħtieġ li jappoġġa b’mod attiv lill-Kummissjoni fil-kompiti tagħha li tiżgura l-applikazzjoni konsistenti ta’ dan ir-Regolament u tar-regoli nazzjonali li jimplimentaw id-Direttiva 2010/13/UE. Għal dak il-għan, il-Bord jenħtieġ li b’mod partikolari jagħti pariri u jassisti lill-Kummissjoni dwar aspetti regolatorji, tekniċi jew prattiki pertinenti għall-applikazzjoni tal-liġijiet tal-Unjoni, jippromwovi l-kooperazzjoni u l-iskambju effettiv tal-informazzjoni, tal-esperjenza u tal-aqwa prattiki, u jfassal opinjonijiet bi qbil mal-Kummissjoni jew meta jintalab minnha fil-każijiet previsti minn dan ir-Regolament. Biex iwettaq il-kompiti tiegħu b’mod effettiv, il-Bord jenħtieġ li jkun jista’ jistrieħ fuq l-għarfien espert u r-riżorsi umani ta’ segretarjat mogħti mill-Kummissjoni. Is-segretarjat tal-Kummissjoni jenħtieġ li jipprovdi appoġġ amministrattiv u organizzazzjonali lill-Bord, u jgħin lill-Bord fit-twettiq tal-kompiti tiegħu.

(25)Il-kooperazzjoni regolatorja bejn l-awtoritajiet jew il-korpi regolatorji indipendenti tal-midja hi essenzjali biex is-suq intern tas-servizzi tal-midja jiffunzjona sew. Madankollu, id-Direttiva 2010/13/UE ma tipprevedix qafas ta’ kooperazzjoni strutturat għall-awtoritajiet jew għall-korpi regolatorji nazzjonali. Minn mindu ġie rivedut il-qafas tal-UE għas-servizzi tal-midja awdjoviżiva bid-Direttiva 2018/1808/UE tal-Parlament Ewropew u tal-Kunsill, li estendiet il-kamp ta’ applikazzjoni tiegħu għall-pjattaformi tal-videosharing, kompliet tiżdied il-ħtieġa li tissaħħaħ il-kooperazzjoni bejn l-awtoritajiet jew il-korpi regolatorji nazzjonali, b’mod partikolari biex jissolvew il-każijiet transfruntieri. Din il-ħtieġa hi ġustifikata wkoll fid-dawl tal-isfidi l-ġodda fl-ambjent tal-midja tal-UE li dan ir-Regolament għandu l-għan li jindirizza, inkluż billi l-awtoritajiet regolatorji nazzjonali jew il-korpi jiġu fdati b’kompiti ġodda.

(26)Biex ikun żgurat l-infurzar effettiv tal-liġi tal-Unjoni dwar il-midja, tkun evitata l-possibbiltà ta’ ċirkomvenzjoni tar-regoli tal-midja applikabbli min-naħa tal-fornituri tas-servizzi tal-midja qarrieqa u tkun evitata ż-żieda ta’ ostakli addizzjonali fis-suq intern tas-servizzi tal-midja, hu essenzjali li jkun previst qafas ċar u vinkolanti legalment għall-awtoritajiet jew l-korpi regolatorji nazzjonali biex jikkooperaw b’mod effettiv u effiċjenti.

(27)Minħabba n-natura pan-Ewropea tal-pjattaformi tal-videosharing, l-awtoritajiet jew il-korpi regolatorji nazzjonali jeħtieġ ikollhom għodda apposta biex jipproteġu lill-udjenzi tas-servizzi tal-pjattaformi tal-videosharing minn ċertu kontenut illegali u dannuż, inkluż komunikazzjonijiet kummerċjali. B’mod partikolari, hu meħtieġ mekkaniżmu biex kull awtorità jew korp regolatorju nazzjonali rilevanti jkun jista’ jitlob lill-pari tiegħu jieħdu azzjonijiet meħtieġa u proporzjonati ħalli jiżguraw l-infurzar tal-obbligi skont dan l-Artikolu mill-fornituri tal-pjattaformi tal-videosharing. Jekk l-użu ta’ mekkaniżmu bħal dan ma jwassalx għal soluzzjoni amikevoli, il-libertà li jiġu pprovduti servizzi tas-soċjetà tal-informazzjoni minn Stat Membru ieħor tista’ tiġi ristretta biss jekk jiġu ssodisfati l-kundizzjonijiet stabbiliti fl-Artikolu 3 tad-Direttiva 2000/31/KE tal-Parlament Ewropew u tal-Kunsill u skont il-proċedura stabbilita fih.

(28)Hu essenzjali li fejn jidħlu dan ir-Regolament u d-Direttiva 2010/13/UE tkun żgurata prattika regolatorja konsistenti. Għal dan il-għan, u biex tgħin ħalli tkun żgurata implimentazzjoni konverġenti tal-liġi tal-UE dwar il-midja, il-Kummissjoni tista’ toħroġ linji gwida dwar materji koperti kemm minn dan ir-Regolament kif ukoll mid-Direttiva 2010/13/UE, meta jkun meħtieġ. Meta tiddeċiedi li toħroġ linji gwida, il-Kummissjoni jenħtieġ li tikkunsidra b’mod partikolari kwistjonijiet regolatorji li jaffettwaw għadd sinifikanti ta’ Stati Membri jew dawk b’element transfruntier. Dan hu l-każ b’mod partikolari għall-miżuri nazzjonali meħuda skont l-Artikolu 7a tad-Direttiva 2010/13/UE dwar il-prominenza xierqa tas-servizzi tal-midja awdjoviżiva ta’ interess ġenerali. Minħabba l-abbundanza tal-informazzjoni u l-użu dejjem akbar tal-mezzi diġitali għall-aċċess tal-midja, hu importanti li tkun żgurata l-prominenza għall-kontenut ta’ interess ġenerali, biex tgħin biex jinħoloq ambjent ekwu fis-suq intern u biex tinkiseb konformità mad-dritt fundamentali li tiġi riċevuta informazzjoni skont l-Artikolu 11 tal-Karta tad-Drittijiet Fundamentali tal-Unjoni. Minħabba l-impatt possibbli tal-miżuri nazzjonali meħuda skont l-Artikolu 7a fuq il-funzjonament tas-suq intern tal-midja, il-linji gwida mill-Kummissjoni huma importanti biex tinkiseb iċ-ċertezza legali f’dan il-qasam. Ikun utli wkoll li tingħata gwida dwar il-miżuri nazzjonali meħuda skont l-Artikolu 5(2) tad-Direttiva 2010/13/UE ħalli tkun żgurata d-disponibbiltà pubblika ta’ informazzjoni aċċessibbli, akkurata u aġġornata relatata mas-sjieda tal-midja. Waqt it-tħejjija tal-linji gwida tagħha, il-Kummissjoni jenħtieġ li tkun assistita mill-Bord. B’mod partikolari, il-Bord jenħtieġ li jikkondividi mal-Kummissjoni l-għarfien espert regolatorju, tekniku u prattiku tiegħu b’rabta mal-oqsma u s-suġġetti koperti mil-linji gwida rispettivi.

(29)Biex ikun żgurat ambjent ekwu fil-forniment ta’ servizzi varji tal-midja awdjoviżiva, fid-dawl tal-iżviluppi teknoloġiċi fis-suq intern, jeħtieġ jinstabu preskrizzjonijiet tekniċi komuni għall-apparati li jikkontrollaw jew jimmaniġġjaw l-aċċess għas-servizzi tal-midja awdjoviżiva u l-użu tagħhom jew li jġorru sinjali diġitali biex iwasslu l-kontenut awdjoviżiv mis-sors sad-destinazzjoni. F’dan il-kuntest, hu importanti li jkunu evitati standards tekniċi diverġenti li joħolqu ostakli u kostijiet addizzjonali għall-industrija u għall-konsumaturi, u li jitħeġġu soluzzjonijiet li jimplimentaw l-obbligi eżistenti dwar is-servizzi tal-midja awdjoviżiva.

(30)L-awtoritajiet jew il-korpi regolatorji msemmija fl-Artikolu 30 tad-Direttiva 2010/13/UE għandhom għarfien espert prattiku speċifiku biex ikunu jistgħu jibbilanċjaw b’mod effettiv l-interessi tal-fornituri u tar-riċevituri tas-servizzi tal-midja u fl-istess ħin jiżguraw ir-rispett għal-libertà tal-espressjoni. Dan hu kruċjali b’mod partikolari fejn tidħol il-protezzjoni tas-suq intern minn attivitajiet ta’ fornituri ta’ servizzi tal-midja stabbiliti barra mill-Unjoni maħsuba għal udjenzi fl-Unjoni li, fost l-oħrajn minħabba l-kontroll li jista’ jiġi eżerċitat minn pajjiżi terzi fuqhom, jistgħu jippreġudikaw jew joħolqu riskji ta’ preġudizzju għas-sigurtà pubblika u għad-difiża. F’dan ir-rigward, jeħtieġ tissaħħaħ il-koordinazzjoni bejn l-awtoritajiet jew il-korpi regolatorji nazzjonali biex jilqgħu flimkien għat-theddid possibbli għas-sigurtà pubblika u għad-difiża kkawżat minn dawn is-servizzi tal-midja, u tingħata qafas legali biex tiżgura l-effettività u l-koordinazzjoni possibbli tal-miżuri nazzjonali adottati f’konformità mal-leġiżlazzjoni tal-Unjoni dwar il-midja. Biex ikun żgurat li s-servizzi tal-midja sospiżi f’ċerti Stati Membri skont l-Artikolu 3(3) u 3(5) tad-Direttiva 2010/13/UE ma jibqgħux jiġu pprovduti bis-satellita jew b’mezzi oħra f’dawk l-Istati Membri, jenħtieġ li jkun disponibbli wkoll mekkaniżmu ta’ kooperazzjoni u assistenza reċiproċi malajr ħalli jkun żgurat l-“effet utile” tal-miżuri nazzjonali rilevanti, f’konformità mal-liġijiet tal-Unjoni. Barra minn hekk, jeħtieġ jiġu kkoordinati l-miżuri nazzjonali li jistgħu jiġu adottati ħalli jiġi miġġieled it-theddid għas-sigurtà pubblika u għad-difiża mis-servizzi tal-midja stabbiliti barra mill-Unjoni u maħsuba għal udjenzi fl-Unjoni, inkluż il-possibbiltà li l-Bord, bi qbil mal-Kummissjoni, joħroġ opinjonijiet dwar dawn il-miżuri, kif xieraq. F’dan ir-rigward, ir-riskji għas-sigurtà pubblika u għad-difiża jeħtieġ jiġu vvalutati fid-dawl tal-elementi fattwali u legali rilevanti kollha, fil-livell nazzjonali u Ewropew. Dan hu mingħajr preġudizzju għall-kompetenza tal-Unjoni skont l-Artikolu 215 tat-Trattat dwar il-Funzjonament tal-Unjoni Ewropea.

(31)Il-pjattaformi online kbar ħafna jaġixxu ta’ gateway għal ħafna utenti biex jaċċessaw is-servizzi tal-midja. Il-fornituri tas-servizzi tal-midja li jeżerċitaw responsabbiltà editorjali fuq il-kontenut tagħhom jaqdu rwol importanti fid-distribuzzjoni tal-informazzjoni u fl-eżerċizzju tal-libertà tal-informazzjoni online. Meta jeżerċitaw din ir-responsabbiltà editorjali, dawn huma mistennija jaġixxu bid-diliġenza u jipprovdu informazzjoni affidabbli u li tirrispetta d-drittijiet fundamentali, f’konformità mar-rekwiżiti regolatorji jew awtoregolatorji li jkunu soġġetti għalihom fl-Istati Membri. Għalhekk, anki minħabba l-libertà tal-informazzjoni tal-utenti, meta l-fornituri tal-pjattaformi online kbar ħafna jkun jidhrilhom li xi kontenut ipprovdut minn dawn il-fornituri tas-servizzi tal-midja hu inkompatibbli mat-termini u l-kundizzjonijiet tagħhom, u ma jkunx qed jikkontribwixxi għar-riskju sistemiku msemmi fl-Artikolu 26 tar-Regolament (UE) 2022/XXX [l-Att dwar is-Servizzi Diġitali], jenħtieġ li jqisu kif xieraq il-libertà u l-pluraliżmu tal-midja, f’konformità mar-Regolament (UE) 2022/XXX [l-Att dwar is-Servizzi Diġitali] u mingħajr dewmien jipprovdu l-ispjegazzjonijiet meħtieġa lill-fornituri ta’ servizzi tal-midja bħala l-utenti kummerċjali tagħhom fid-dikjarazzjoni tar-raġunijiet skont ir-Regolament (UE) 2019/1150 tal-Parlament Ewropew u tal-Kunsill. Biex jitnaqqas kemm jista’ jkun l-impatt ta’ kull restrizzjoni għal dak il-kontenut fuq il-libertà tal-informazzjoni tal-utenti, il-pjattaformi online kbar ħafna jenħtieġ li jagħmlu ħilithom biex jissottomettu d-dikjarazzjoni tar-raġunijiet qabel ma tidħol fis-seħħ ir-restrizzjoni mingħajr preġudizzju għall-obbligi tagħhom skont ir-Regolament (UE) 2022/XXX [l-Att dwar is-Servizzi Diġitali]. B’mod partikolari, dan ir-Regolament jenħtieġ li ma jipprevjenix lil xi fornitur ta’ pjattaforma online kbira ħafna milli jieħu miżuri malajr kontra xi kontenut illegali mxerred bis-servizz tiegħu jew biex itaffi xi riskji sistemiċi maħluqin mit-tixrid ta’ ċertu kontenut bis-servizz tagħhom, f’konformità mal-liġijiet tal-Unjoni, b’mod partikolari skont ir-Regolament (UE) 2022/XXX [l-Att dwar is-Servizzi Diġitali].

(32)Barra minn hekk, fid-dawl tal-impatt pożittiv mistenni fuq il-libertà li jiġu pprovduti servizzi u fuq il-libertà tal-espressjoni, hu ġustifikat li meta l-fornituri tas-servizzi tal-midja jimxu ma’ ċerti standards regolatorji jew awtoregolatorji, l-ilmenti tagħhom kontra deċiżjonijiet ta’ fornituri tal-pjattaformi online kbar ħafna jiġu trattati bi prijorità u mingħajr dewmien żejjed.

(33)Għal dan il-għan, il-fornituri tal-pjattaformi online kbar ħafna jenħtieġ li jipprovdu funzjonalità fuq l-interfaċċa online tagħhom biex il-fornituri tas-servizzi tal-midja jkunu jistgħu jiddikjaraw li jissodisfaw ċerti rekwiżiti, u fl-istess ħin iżommu l-possibbiltà li ma jaċċettawx din l-awtodikjarazzjoni meta jkun jidhrilhom li dawn il-kundizzjonijiet ma ġewx issodisfati. Il-fornituri tal-pjattaformi online kbar ħafna jistgħu jistrieħu fuq ċerta informazzjoni dwar l-aderenza ma’ dawn ir-rekwiżiti, bħall-istandard li jinqara minn magna tal-Inizjattiva ta’ Fiduċja fil-Ġurnaliżmu jew kodiċijiet ta’ kondotta rilevanti oħra. Il-linji gwida tal-Kummissjoni jaf ikunu utli biex teħfief l-implimentazzjoni effettiva ta’ dik il-funzjonalità, inkluż dwar il-modalitajiet tal-involviment tal-organizzazzjonijiet rilevanti tas-soċjetà ċivili fir-rieżami tad-dikjarazzjonijiet, dwar il-konsultazzjoni tar-regolatur tal-pajjiż tal-istabbiliment, meta rilevanti, u biex jiġi indirizzat xi abbuż potenzjali tal-funzjonalità.

(34)Dan ir-Regolament jagħraf l-importanza ta’ mekkaniżmi awtoregolatorji fil-kuntest tal-forniment tas-servizzi tal-midja fuq il-pjattaformi online kbar ħafna. Dawn jirrappreżentaw tip ta’ inizjattivi volontarji, ngħidu aħna fl-għamla ta’ kodiċijiet ta’ kondotta, biex il-fornituri tas-servizzi tal-midja jew ir-rappreżentanti tagħhom ikunu jistgħu jadottaw linji gwida komuni, inkluż dwar standards etiċi, korrezzjoni tal-erruri, jew ġestjoni tal-ilmenti, bejniethom u għalihom infushom. Awtoregolamentazzjoni tal-midja soda, inklużiva u rikonoxxuta b’mod mifrux tirrappreżenta garanzija effettiva tal-kwalità u tal-professjonaliżmu tas-servizzi tal-midja u hi essenzjali għas-salvagwardja tal-integrità editorjali.

(35)Il-fornituri tal-pjattaformi online kbar ħafna jenħtieġ li jinvolvu ruħhom mal-fornituri tas-servizzi tal-midja li jirrispettaw l-istandards tal-kredibbiltà u tat-trasparenza u li jidhrilhom li ħafna drabi jkunu qed jiġu imposti restrizzjonijiet fuq il-kontenut tagħhom mill-fornituri tal-pjattaformi online kbar ħafna mingħajr raġunijiet biżżejjed, biex tinstab soluzzjoni amikevoli ħalli tintemm kull restrizzjoni mhux ġustifikata u biex dawn jiġu evitati fil-futur. Il-fornituri tal-pjattaformi online kbar ħafna jenħtieġ li jinvolvu ruħhom fi skambji bħal dawn ta’ rieda tajba, u jagħtu attenzjoni partikolari lis-salvagwardja tal-libertà u l-libertà tal-informazzjoni tal-midja.

(36)Filwaqt li jibni fuq ir-rwol utli tal-ERGA fil-monitoraġġ tal-konformità mill-firmatarji tal-Kodiċi ta’ Prattika tal-UE dwar id-Diżinformazzjoni, il-Bord jenħtieġ li, mill-inqas kull sena, jorganizza djalogu strutturat bejn il-fornituri tal-pjattaformi online kbar ħafna, ir-rappreżentanti tal-fornituri tas-servizzi tal-midja u r-rappreżentanti tas-soċjetà ċivili biex jitrawwem l-aċċess għal offerti varji tal-midja indipendenti fuq il-pjattaformi online kbar ħafna, jiġu diskussi l-esperjenza u l-aqwa prattiki relatati mal-applikazzjoni tad-dispożizzjonijiet rilevanti ta’ dan ir-Regolament, u tiġi monitorjata l-aderenza ma’ inizjattivi awtoregolatorji maħsuba għall-protezzjoni tas-soċjetà mill-kontenut dannuż, inkluż dawk maħsuba għall-ġlieda kontra d-diżinformazzjoni. Meta rilevanti, il-Kummissjoni tista’ teżamina r-rapporti dwar ir-riżultati ta’ dawn id-djalogi strutturati meta tkun qed tivvaluta kwistjonijiet sistemiċi u emerġenti madwar l-Unjoni skont ir-Regolament (UE) 2022/XXX [l-Att dwar is-Servizzi Diġitali], u tista’ titlob lill-Bord jappoġġaha għal dan il-għan.

(37)Ir-riċevituri tas-servizzi tal-midja awdjoviżiva jenħtieġ li jkunu jistgħu jagħżlu b’mod effettiv il-kontenut awdjoviżiv li jixtiequ jaraw skont il-preferenzi tagħhom. Madankollu, il-libertà tagħhom f’dan il-qasam tista’ tiġi ristretta minn prattiki kummerċjali fis-settur tal-midja, jiġifieri ftehimiet għall-prijoritizzazzjoni tal-kontenut bejn il-manifatturi tal-apparati jew il-fornituri tal-interfaċċi tal-utent li jikkontrollaw jew jimmaniġġjaw l-aċċess għas-servizzi tal-midja awdjoviżiva u l-użu tagħhom, bħat-televixins konnessi, u l-fornituri tas-servizzi tal-midja. Il-prijoritizzazzjoni tista’ tiġi implimentata, pereżempju, fuq l-iskrin ewlieni ta’ apparat, b’shortcuts ta’ hardware jew software, apps u spazji tat-tiftix, li għandhom implikazzjonijiet fuq l-imġiba tal-viżwalizzazzjoni tar-riċevituri, li jistgħu ikunu inċentivati b’mod mhux xieraq biex jagħżlu ċerti offerti tal-midja awdjoviżiva flok oħrajn. Ir-riċevituri tas-servizzi jenħtieġ li jkollhom il-possibbiltà jibdlu, b’mod sempliċi u faċli għall-utent, il-konfigurazzjonijiet prestabbiliti ta’ apparat jew interfaċċa tal-utent li jikkontrollaw u jimmaniġġjaw l-aċċess għas-servizzi tal-midja awdjoviżiva u l-użu tagħhom, mingħajr preġudizzju għall-miżuri li jiżguraw il-prominenza xierqa tas-servizzi tal-midja awdjoviżiva ta’ interess ġenerali li jimplimentaw l-Artikolu 7a tad-Direttiva 2010/13/KE, meħuda biex jitwettqu kunsiderazzjonijiet leġittimi ta’ ordni pubbliku.